KIRJALLINEN KYSYMYS E-2401/01 esittäjä(t): Erik Meijer (GUE/NGL) neuvostolle. Aseviennin saarto Kongon demokraattisessa tasavallassa taistelevien osapuolten välillä jatkuvien väkivaltaisuuksien lopettamiseksi.



Virallinen lehti nro 081 E , 04/04/2002 s. 0171 - 0171



KIRJALLINEN KYSYMYS E-2401/01 esittäjä(t): Erik Meijer (GUE/NGL) neuvostolle (28. elokuuta 2001) Aihe: Aseviennin saarto Kongon demokraattisessa tasavallassa taistelevien osapuolten välillä jatkuvien väkivaltaisuuksien lopettamiseksi 1. Onko neuvosto tietoinen Alankomaiden ulkoministerin vastauksesta N:o 1533 Alankomaiden parlamentille, joka koskee Kongon demokraattisen tasavallassa (Kinshasa) esiintyneitä uusia jännitteitä ja jonka mukaan Alankomaat on useasti pyrkinyt saamaan aikaan aluetta koskevan aseviennin saarron Euroopan tasolla, mutta asia ei ole saanut riittävää kannatusta EU:ssa? 2. Miten neuvosto katsoo, että Kongon itäosassa saadaan aikaan rauhallinen ratkaisu, kun keskenään taistelevat maan sisäiset joukot ja ulkomaiset interventiojoukot saavat jatkuvasti lisää aseita, mikä vaikuttaa osaltaan vaikutuspiirien rajojen siirtymiseen? 3. Vaikuttaako Ruandan valvonnassa olevassa Kivun maakunnassa suoritettavat coltan-mineraalin, jota tarvitaan matkapuhelimissa ja tietokoneissa, suurimittaiset kaivaukset ja tästä alueellisten mahtimiesten saamat tulot mahdollisuuteen tehdä suuria aseostoja? 4. Onko neuvosto tietoinen aseiden alkuperästä ja toimittavatko niitä muun muassa EU:hun sijoittautuneet yritykset? 5. Miksi EU ei ole toistaiseksi julistanut aseviennin saartoa? 6. Onko neuvosto valmis lyhyellä aikavälillä julistamaan tällaisen saarron, jotta estetään jatkuva verenvuodatus, tuhot ja pakolaisvirrat? Vastaus (6. joulukuuta 2001) 1. Neuvosto on pannut merkille Alankomaiden ulkoasianministerin Alankomaiden parlamentin kysymyksiiantaman vastauksen (N:o 1533). 2. Neuvosto toistaa tukevansa voimakkaasti Lusakan sopimusta, joka muodostaa yhteisesti sovitun perustan rauhalle Kongon demokraattisessa tasavallassa ja koko alueella. Neuvoston toteamat mahdollisuudet rauhanomaisen ratkaisun aikaansaamiseksi Kongon itäosassa samoin kuin muualla Kongon demokraattisessa tasavallassa riippuvat seuraavista kolmesta osatekijästä: ulkomaisten joukkojen täydellinen, lopullinen ja ehdoton vetäytyminen maasta, aseistariisuntaa, demobilisointia, yhteiskuntaan sopeuttamista, kotimaahan palauttamista ja uudelleenasettautumista koskevan DDRRR-ohjelman täytäntöönpano sekä Kongon sisäisen vuoropuhelun onnistuminen. 3. Yhdistyneiden Kansakuntien asiantuntijaryhmän raportti Kongon demokraattisen tasavallan luonnonvarojen ja muiden rikkauksien laittomasta hyödyntämisestä julkaistaneen lähiaikoina. Raportin pitäisi auttaa YK:n jäseniä ja EU:ta muodostamaan tosiasioihin perustuvan mielipiteen arvoisan parlamentin jäsenen esille ottamista ongelmista. 4. Neuvosto ei ole tietoinen alueella laittomasti myytävien aseiden alkuperästä. Se palauttaa mieleen, että EU:n jäsenvaltioita sitoo vuonna 1998 hyväksytyt aseiden vientiä koskevat EU:n käytännesäännöt sekä Suurten järvien alueen asekaupasta 18. kesäkuuta 1999 annettu EU:n julkilausuma, jossa EU korostaa päättäväisyyttään panna se tarkasti täytäntöön. 5. Neuvosto katsoo, että alueen tapahtumien vuoksi aseidenvientikiellon sijasta kansainvälisen yhteisön olisi annettava tukensa rauhanprosessille ja rahoitettava sitä. Neuvosto oli antanut toukokuussa 2000 toimivaltaisille elimilleen tehtäväksi tarkastella sitä, onko konfliktin osapuoliin kohdistuva aseidenvientikielto tarkoituksenmukainen, ja määrittää laittomaan kauppaan ja konfliktiin liittyvään toimintaan kohdistuvat toimenpiteet. Tätä tehtävää käsiteltiin perusteellisesti, ja helmikuussa 2001 neuvosto ilmoitti harkitsevansa tarkoituksenmukaisia toimenpiteitä, joita voitaisiin määrätä toteutettavaksi, jos osapuolet eivät noudata Lusakan sopimuksen ja asiaa koskevien YK:n turvallisuusneuvoston päätöslauselmien mukaisia sitoumuksiaan.